Florence Griffith-Joyner

Florence Delorez Griffith-Joyner (gebore Florence Delorez Griffith; 21 Desember 1959 – 21 September 1998), ook bekend as Flo-Jo, was 'n Amerikaanse atleet en die vinnigste vrou wat nog ooit aangeteken is. Sy het in 1988 wêreldrekords in die 100 m en 200 m opgestel. Gedurende die laat-1980's het sy 'n gewilde figuur geword vanweë haar atletiekrekords en eklektiese persoonlike styl.

Griffith-Joyner is gebore en getoë in Kalifornië. Sy was van kleins af atleties ingesteld en het reeds op vroeë ouderdom by atletiekbyeenkomste begin hardloop. Terwyl sy aan die California State University, Northridge (CSUN) en die Universiteit van Kalifornië, Los Angeles (UCLA) studeer het, het sy voortgegaan om in atletiek mee te ding. 

Terwyl sy nog op universiteit was, het sy vir die 100 m by die 1980 Olimpiese Spele gekwalifiseer, maar nie deelgeneem nie weens die Amerikaanse boikot van die Spele. Sy het vier jaar later haar Olimpiese debuut gemaak en 'n silwermedalje in die 200 meter afstand by die 1984 Olimpiese Spele in Los Angeles gewen. By die 1988 Amerikaanse Olimpiese proewe het Griffith-Joyner 'n nuwe wêreldrekord in die 100-meter-naelloop opgestel. Sy het drie goue medaljes by die 1988 Olimpiese Spele gewen.

In Februarie 1989 het Griffith-Joyner skielik uit atletiek getree. Sy het 'n popkultuurfiguur gebly deur onderskrywingsooreenkomste, akteurspel en ontwerp. In 1998, op die ouderdom van 38, het sy in haar slaap gesterf tydens 'n epileptiese aanval wat veroorsaak is deur 'n geboortedefek. Griffith-Joyner is by die El Toro-gedenkpark in Lake Forest begrawe.

 Verwysings 

Kategorie:Amerikaanse atlete
Kategorie:Olimpiese deelnemers
Kategorie:Geboortes in 1959
Kategorie:Sterftes in 1998